次韻曾侍郎
作者：張鎡
朝代：宋

paragraphs: 世上曾誰歌白雪，慨歎風人聲屢咽。
旋蟲時叩豈無聞，盡發宮商方應節。
江西源正非旁流，文清詩名不易收。
師承吏業特餘事，一門玉律誇中州。
了知著脚最高處，不局晚唐脂粉路。
涪翁時異屹相望，龍勺彝樽滿堂聚。
昔人詞賦上三都，未必獻納裨皇居。
且今司刑掌邦賦，羔羊化行無詐狙。
孤生奚貪芻豢說，一飯跏趺諸想滅。
案頭何用寶傳燈，自有公家論語說。